धवन और विराट कोहली (23) ने दूसरे विकेट के लिए 74 रन जोड़े। कोहली ने बीच में अपना गियर बदलकर मुस्तफीजुर पर मिड आन पर छक्का और और चौका जड़ा जबकि धवन ने मशरेफी मुर्तजा पर लगातार दो चौके लगाए। नासिर हुसैन ने हालांकि जल्द ही कोहली को पगबाधा कर दिया। भारतीय टीम दबाव में आ गई और इसलिए धोनी ने खुद को ऊपरी क्रम में उतारा। जब वे 20 रन पर थे तब नासिर हुसैन की गेंद पर विकेटकीपर लिट्टन ने उनका कैच भी छोड़ा। लिट्टन ने हालांकि इसी ओवर में धवन का खूबसूरत कैच लेकर भारत को तीसरा झटका दिया। धवन ने 60 गेंद खेली और सात चौके लगाए। अंबाती रायुडु (शून्य) ने आते ही गलत शाट खेलकर अपना विकेट इनाम में दिया। धोनी और रैना ने दबाव में पांचवें विकेट के लिए 53 रन की साझेदारी की, लेकिन मुस्तफीजुर ने फिर से अपना कहर बरपाया। बल्लेबाजी पावरप्ले में उन्होंने रैना, धोनी और अक्षर पटेल को आउट करके भारतीय खेमे में खलबली मचा दी। भारत ने पावरप्ले में 17 रन बनाए और इस बीच तीन विकेट गंवाए।